Document ID: 32003D0614

Kommissionens afgørelse
af 14. august 2003
om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Bulgarien i førtiltrædelsesperioden
(2003/614/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,
under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), senest ændret ved forordning (EF) nr. 696/2003(3), særlig artikel 4, stk. 5 og 6, og
ud fra følgende betragtninger:
(1) Det særlige tiltrædelsesprogram for landbrug og udvikling af landdistrikter i Republikken Bulgarien (i det følgende benævnt "Sapard") blev godkendt ved Kommissionens afgørelse af 20. oktober 2000(4) og ændret ved Kommissionens afgørelse af 21. maj 2002 i overensstemmelse med artikel 4, stk. 5, i forordning (EF) nr. 1268/1999.
(2) Den bulgarske regering og Kommissionen, der handler på Det Europæiske Fællesskabs vegne, undertegnede den 18. december 2000 den flerårige finansieringsaftale om de tekniske, juridiske og administrative regler for gennemførelsen af Sapard-programmet, ændret ved den årlige finansieringsaftale for 2001, der blev undertegnet den 19. februar 2002 og trådte endeligt i kraft den 29. juli 2002.
(3) De bulgarske myndigheder har udpeget et Sapard-kontor til at gennemføre nogle af de foranstaltninger, der er fastsat i Sapard. Finansministeriet, Den nationale fond, er blevet udpeget til varetage de finansielle funktioner, der skal udføres i forbindelse med gennemførelsen af Sapard.
(4) På grundlag af en analyse af forvaltningskapaciteten for de nationale og sektorspecifikke programmer/projekter samt finanskontrolprocedurerne og -strukturerne vedrørende offentlige finanser som fastsat i artikel 12, stk. 2, i forordning (EF) nr. 1266/1999 i de enkelte tilfælde vedtog Kommissionen beslutning 2001/380/EF af 14. maj 2001 om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Bulgarien i førtiltrædelsesperioden(5) med hensyn til visse foranstaltninger under Sapard.
(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltning 1.2.1 "Engrosmarkeder", 1.4 "Skovbrug og skovrejsning i landbrugsområder, investering i skovbrugsbedrifter, forarbejdning og afsætning af skovbrugsprodukter", 1.5 "Oprettelse af producentgrupper", 2.2 "Renovering og udvikling af landsbyer, beskyttelse og bevarelse af landdistrikternes kulturarv og -traditioner", 2.3 "Udvikling og forbedring af infrastrukturer i landdistrikter", 3.1 "Forbedring af erhvervsuddannelse" og 4.1 "Teknisk bistand" som fastsat i Sapard. Kommissionen mener, at Republikken Bulgarien også med hensyn til disse foranstaltninger opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(6), senest ændret ved forordning (EF) nr. 188/2003(7), og minimumsbetingelserne i bilaget til forordning (EF) nr. 1266/1999.
(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og med hensyn til foranstaltning 1.2.1, 1.4, 1.5, 2.2, 2.3, 3.1 og 4.1 bør det overlades til Statslandbrugsfonden og Finansministeriet, Direktoratet for den nationale fond, i Bulgarien at forvalte støtten decentralt.
(7) Da Kommissionens kontrol af foranstaltning 1.2.1, 1.4, 1.5, 2.2, 2.3, 3.1 og 4.1 er baseret på et system, der endnu ikke er fuldt operationelt med hensyn til alle relevante elementer, er det hensigtsmæssigt foreløbigt at overlade forvaltningen af Sapard til Statslandbrugsfonden og Finansministeriet, Direktoratet for den nationale fond, i henhold til artikel 3, stk. 2, i forordning (EF) nr. 2222/2000.
(8) Den 3. juli 2003 fremsatte de bulgarske myndigheder forslag til bestemmelser om støtteberettigelse for udgifter i henhold til artikel 4, stk. 1, i afsnit B i den flerårige finansieringsaftale. Kommissionen skal træffe afgørelse om dette spørgsmål.
(9) Fuld overdragelse af forvaltningen af Sapard kan først overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Statslandbrugsfonden og Finansministeriet, Direktoratet for Den nationale fond, er fulgt -
TRUFFET FØLGENDE AFGØRELSE:
Artikel 1
Kravet om, at Kommissionen på forhånd skal godkende Republikken Bulgariens udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 1.2.1, 1.4, 1.5, 2.2, 2.3, 3.1 og 4.1, fraviges hermed.
Artikel 2
Forvaltningen af Sapard overdrages foreløbigt til:
1) Statslandbrugsfonden (Sapard-kontoret), Hristo Botev Boulevard 55, 1040 Sofia, Bulgarien, for gennemførelse af Sapard-foranstaltning 1.2.1, 1.4, 1.5, 2.2, 2.3, 3.1 og 4.1 som fastsat i det program for landbrug og udvikling af landdistrikterne, der blev godkendt ved Kommissionens afgørelse af 20. oktober 2000, og
2) Finansministeriet, Direktoratet for den nationale fond, Radkovski Street 102, 1040 Sofia, Bulgarien, som skal varetage de finansielle funktioner, der skal udføres i forbindelse med gennemførelsen af Sapard-foranstaltning 1.2.1, 1.4, 1.5, 2.2, 2.3, 3.1 og 4.1 for Republikken Bulgarien.
Artikel 3
Uanset de afgørelser, der måtte blive truffet om ydelse af støtte til individuelle modtagere i henhold til Sapard-programmet, derved indskrænkes, anvendes de bestemmelser om udgifters støtteberettigelse, som Republikken Bulgarien fremsatte forslag om i brev af 3. juli 2003.
Udfærdiget i Bruxelles, den 14. august 2003.

Labels: 4
19
5
6
18
15